text: দৈনিক জনকন্ঠ || মুন্সীগঞ্জে নৌকার প্রচারে ক্রীড়াবিদরা
  মুন্সীগঞ্জে নৌকার প্রচারে ক্রীড়াবিদরা
  স্টাফ রিপোর্টার, মুন্সীগঞ্জ ॥ নৌকার প্রচারে মাঠে নেমেছে দেশ বরেণ্য ক্রীড়াবিদরা। বৃহ¯পতিবার মুন্সীগঞ্জে তিনটি আসনে প্রচার চালিয়েছেন তারা। পথসভা করে নৌকার ভোট দেয়ার যৌক্তিকতা তুলে ধরেন। এ সময় হ্যান্ডবিল বিতরণ করেন ক্রীড়াবিদ এবং ক্রীড়া সংগঠকরা। মুক্তিযুদ্ধের পক্ষ শক্তিকে ভেট দেয়ার প্রয়োজনীয়তা তুলে ধরেন তারা। তারা মুন্সীগঞ্জ-১, ২ ও ৩ আসনে আওয়ামী লীগ প্রার্থীদের পক্ষে ভোট প্রার্থনা করেন। বৃহস্পতিবার সকাল থেকে সন্ধ্যা পর্যন্ত মুন্সীগঞ্জের তিনটি আসনে মিছিল ও লিফলেট বিতরণ করেন তারা। মুন্সীগঞ্জ-১ আসনে সকাল ১০টার দিকে শহরের শিল্পকলা একাডেমি থেকে শহরে তারা আওয়ামী লীগ প্রার্থীর পক্ষে এক মিছিল বের করে। শহরের গুরুত্বপূর্ণ মড়ক প্রদক্ষিণ শেষে পুরাতন কাচারী গিয়ে তা শেষ হয়। সেখানে ক্রীড়া সংগঠক ও খেলোয়াড়রা বক্তব্য রাখেন। পরে তারা মুন্সীগঞ্জ-২ আসনের টঙ্গীবাড়ি বাজার এলাকায় লিফলেট বিতরণ ও মিছিল করেন। এরপর লৌহজংয়ের শামুরবাড়ি এলাকায় মুন্সীগঞ্জ-২ আসনের আওয়ামী লীগ মনোনীত প্রার্থী সাগুফতা ইয়াসমিন এমিলিকে নিয়ে গণসংযোগ করেন। বিকেলে সিরাজদিখান উপজেলার বাজার ও ইছাপুরা এলাকায় নৌকার পক্ষে ভোটারদের কাছে ভোট আবেদন করেন। এরপর শ্রীনগর স্টেডিয়াম মাঠে মুন্সীগঞ্জ -১ আসনের মহাজোট প্রার্থী মাহী বি চৌধুরীর জনসভায় যোগ দেন।
  এ সময় উপস্থিত ছিলেন ইংলিশ চ্যানেল বিজয়ী ও কিংবদন্তি সাঁতারু মোশারফ হোসেন, বাংলাদেশ জাতীয় ক্রিকেট দলের সাবেক অধিনায়ক গাজী আশরাফ হোসেন লিপু, জাতীয় ফুটবল দলের খেলোয়াড় ও মোহামেডান ফুটবল দলের সাবেক ক্যাপ্টেন স্বপন কুমার দাস, স্বাধীন বাংলা ফুটবল দলের ভাইস ক্যাপ্টেন প্রতাপ শংকর হাজরা প্রমুখ।